29.9.2023 г.
BG
Официален вестник на Европейския съюз
L 242/119
59.
признава усилията, положени от Палатата и през 2021 г., за адаптиране към променящите се условия на труд, като се насърчават цифрова трансформация на одита и модернизиране на технологиите и практиките в цялата институция, за да продължи тя да предоставя ефективна услуга за одит в публичния сектор в Съюза; съзнава, че по-нататъшният напредък в тази посока изисква достъпни данни, предоставени в изисквания формат от Комисията или държавите членки; призовава Комисията да насърчава държавите членки да работят за постигането на по-голяма оперативна съвместимост;
60.
разбира, че и през 2021 г., с оглед на ограниченията, наложени от пандемията от COVID-19, целият жизнен цикъл на одита до голяма степен беше осъществяван цифрово, което обхваща подготовката на одита, събирането на данни и съгласувателните процедури, както и че командировките в държавите членки бяха заменени с видео разговори, които включваха устен превод от разстояние, когато това беше необходимо;
61.
оценява важните етапни цели, които белязаха цифровата сцена в Палатата през 2021 г., като въвеждането на роботизиран процес за услугите за автоматизация, въведени с цел намаляване на повтарящата се работа с ниска стойност за одитните екипи, автоматизацията на одита на изпълнителните агенции, като част от редовния одитен процес, и въвеждането на съвсем нова система за управление на превода в облак;
62.
приветства завършеното изпълнение на плана за киберсигурност за периода 2018—2021 г. и приемането на нов план за киберсигурност за следващите три години (2022, 2023 и 2024), в който се предвижда постепенно преминаване към архитектура с нулево доверие в съответствие с разпоредбите, включени в предложението за регламент на Европейския парламент и на Съвета за определяне на мерки за високо общо ниво на киберсигурност в институциите, органите, службите и агенциите на Съюза; отбелязва, че през 2021 г. не е засичана относима успешна кибератака срещу Палатата, и оценява значението на сътрудничеството на Палатата с екипа за незабавно реагиране при компютърни инциденти за институциите, органите и агенциите на ЕС (CERT-EU); приканва Палатата да поддържа високо равнище на внимание по отношение на киберзаплахите и информационната сигурност, особено поради факта, че броят на сериозните кибератаки нарасна значително през последните години, превръщайки всички институции на Съюза в привлекателни цели за потенциалните нападатели; насърчава Палата да извършва редовни оценки на риска на своята ИТ инфраструктура;
63.
отбелязва, че през 2021 г.
Палатата беше съорганизатор на проявата за откриване на Европейския месец на киберсигурността и че служителят на Палатата по въпросите на многообразието и приобщаването координира една от основните части на проявата, и по-точно частта относно жените в областта на киберсигурността, по време на която разнородна група жени с различен произход обмениха мнения относно мотивацията на жените да навлязат в областта на киберсигурността и технологиите;
64.
отбелязва, че през 2021 г. беше взето решение за увеличаване на средствата по бюджетните редове за инвестиции в оборудване и услуги, свързани главно с хибридния режим на работа и цифровизацията, и че бяха използвани също допълнителни бюджетни кредити за укрепване на способностите на Палатата в областта на киберотбраната, инвестиране в нова система за управление на превода и нова система за управление на заинтересованите лица, както и за прилагане на решението на Съюза за електронен подпис;
65.
приветства решението за въвеждане на безплатен софтуер с отворен код като ключови компоненти на Палатата, например Linux като операционна система за няколко сървъра на ИТ инфраструктурата, софтуера с отворен код Belenios за система за тайно гласуване и софтуера с отворен код Nagios за оперативните екипи на Палатата в областта на информационните технологии; отбелязва, че Палатата използва софтуера с отворен код NextCloud за обмен на документация с одитирани обекти в рамките на системата ECAFiles, която функционира съобразно най-високите стандарти за сигурност и защита на личните данни;
66.
приветства прилагането на споразуменията за обработка на данни, когато данните се обработват от трети лица и когато Палатата, в качеството си на администратор, трябва да осигурява спазването на член 29 от Регламент (ЕС) 2018/1725 на Европейския парламент и на Съвета (3) и да поддържа пълен контрол върху операциите по обработване; отбелязва систематичните консултации с длъжностното лице по защита на данните на Палатата по въпроси, свързани с обработването на данни и с техническите и организационните мерки;
(3) Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).